‘CNS’กู้เงิน1,500ล้านขยายธุรกิจ
โนมูระ พัฒนสินกู้เงินบริษัทในเครือโนมูนะ 1,500 ล้านบาท นำมาขยายธุรกิจ ยอมแบกต้นทุน 3%
8 ม.ค. 2556

โนมูระ พัฒนสินกู้เงินบริษัทในเครือโนมูนะ 1,500 ล้านบาท นำมาขยายธุรกิจ ยอมแบกต้นทุน 3% 
นายสุเทพ พีตกานนท์ ประธานกรรมการบริหาร บล.โนมูระ พัฒนสิน (CNS) เปิดเผยว่า เมื่อวันที่ 7 ม.ค. บริษัทได้กู้เงินในวงเงิน 50 ล้านเหรียญสหรัฐ หรือประมาณ 1,500 ล้านบาท จาก Nomura Mauritius Limited ซึ่งเป็นบริษัทในเครือโนมูระ โดยมีระยะเวลาในการกู้ 364 วัน
การกู้เงินครั้งนี้บริษัทจ่ายดอกเบี้ยในอัตรา LIBOR+ 1.05% หรือบริษัทมีภาระดอกเบี้ยและภาระค่าใช้จ่ายในการกู้เงินประมาณ 3% ของสินทรัพย์ที่มีตัวตน ซึ่ง ณ สิ้นเดือน ก.ย. 2555 อยู่ที่ 3,501 ล้านบาท
“การกู้เงินครั้งนี้เป็นไปตามมติคณะกรรมการ (บอร์ด) เมื่อวันที่ 21 ธ.ค. 2555 ที่อนุมัติให้กู้เงินและให้บอร์ดเจรจาเงื่อนไขต่างๆ” นายสุเทพ กล่าว
วัตถุประสงค์ของการกู้เงินครั้งนี้ เพื่อนำมาสนับสนุนในการขยายธุรกิจของ CNS ซึ่งในปัจจุบันบริษัทมีทุนเรียกชำระแล้วจำนวน 71.6.82 ล้านบาท
ก่อนหน้านี้นายกสมาคมบริษัทหลักทรัพย์ (โบรกเกอร์) ออกมาระบุว่า ในอนาคตอันใกล้อาจเห็น บล.ดำเนินการเพิ่มทุน เพื่อนำเงินมาขยายธุรกิจ โดยเฉพาะการปล่อยสินเชื่อเพื่อซื้อหลักทรัพย์ (มาร์จินโลน) และขยายธุรกิจเพราะขณะนี้ทุนของ บล.เริ่มมีข้อจำกัดในการปล่อยสินเชื่อหลังตลาดหุ้นเพิ่มขึ้นต่อเนื่อง โดยเฉพาะ บล.ที่ไม่อยู่ในเครือของสถาบันการเงิน